Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 615/11/1105	Bratislava V, 16.4.2012
EEČ : 2-12-199-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov

Rozhodol: 	prokurátorka Okresnej prokuratúry Bratislava V
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
hoci mu z ustanovenia § 62 a nasl. zákona č. 36/2005 Z. z. o rodine vyplýva povinnosť prispievať na výživu svojej dcéry XXXXX nar. XXXXX, a hoci mu bol rozsah tejto povinnosti deklarovaný rozsudkom Okresného súdu XXXXX V, sp. zn. XXXXX zo dňa 07.06.2011, právoplatným dňa 20.06.2011, v sume 100,- €, vždy do 20. dňa v mesiaci vopred k rukám matky XXXXX, nar. XXXXX, túto povinnosť si v období od novembra 2009 vrátane do augusta 2011 vrátane neplnil, v apríli 2010 uhradil čiastku 60,-€, v júli 2011 čiastku 100,- €, čím mu na bežnom výživnom v uvedenom období vznikol dlh vo výške 517,44 €,
pričom podľa § 62 ods. 3 zákona č. 36/2005 Z. z. bol povinný bez ohľadu na svoje schopnosti, možnosti a majetkové pomery plniť si svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa. Podľa § 2 písm. c) zákona č. 601/2003 Z. z. o životnom minime, s poukazom na Opatrenie MPSVaR SR č. 252/2009 Z. z. túto tvorí suma alebo súhrn súm v čiastke 84,52 €. Z toho vyplýva, že v období od novembra 2009 do júna 2010 mal povinnosť prispievať na výživu svojej dcéry minimálne sumou vo výške 25,36 €. S poukazom na Opatrenie MPSVaR SR č. 300/2010 Z. z. túto tvorí suma alebo súhrn súm v čiastke 84,61 €. Z toho vyplýva, že v období od júla 2010 do júna 2011, mal povinnosť prispievať na výživu dcéry minimálne sumou vo výške 25,38 €,

Právna veta:
lebo zanikla trestnosť činu
Odôvodnenie:
 Poverený príslušník Okresného riaditeľstva PZ XXXXX V, OO PZ Petržalka - sever uznesením sp. zn. XXXXX zo dňa 13.10.2011 podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa §  207 ods. 1  Tr. zák. na skutkovom základe uvedenom v citovanom uznesení. 

	Dňa 13.04.2012 predložil poverený príslušník PZ tunajšej prokuratúre návrh na zastavenie trestného stíhania v zmysle § 215 ods. 1 písm. h)  Trestného poriadku.

Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený a dôvodný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 písm. a) Trestného zákona trestnosť trestného činu zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Z predloženého spisového materiálu vyplýva, že obvinený bol povinný uhradiť na výživnom za stíhané obdobie dlžnú sumu vo výške 517,44 Eur. Z výsluchu obvineného zo dňa 21.03.2012, z výsluchu poškodenej zo dňa 10.04.2012, ako aj z bankových výpisov a výdavkových pokladničných dokladov vyplýva, že obvinený dlžné výživné uhradil viacerými vkladmi na účet poškodenej v mesiacoch september až december 2011, február a marec 2012, a teda dlh na bežnom výživnom ku dňu výsluchu má vyrovnaný. Z predloženého spisu, najmä z výsluchu poškodenej vyplýva, že dcéra obvineného v predmetnom období z dôvodu neplnenia vyživovacej povinnosti zo strany obvineného, netrpela hmotnou núdzou.

S prihliadnutím na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Habčáková
prokurátorka